CELEX: 52021PC0478
Language: da
Date: 2021-08-17
Title: Forslag til RÅDETS AFGØRELSE om den holdning, der skal indtages på Den Europæiske Unions vegne på den 15. generalforsamling i Den Mellemstatslige Organisation for Internationale Jernbanebefordringer (OTIF)

EUROPA-KOMMISSIONEN
            Bruxelles, den 17.8.2021
            COM(2021) 478 final
            2021/0271(NLE)
            Forslag til
            RÅDETS AFGØRELSE 
            om den holdning, der skal indtages på Den Europæiske Unions vegne på den 15. generalforsamling i Den Mellemstatslige Organisation for Internationale Jernbanebefordringer (OTIF)
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne på den 15. generalforsamling i Den Mellemstatslige Organisation for Internationale Jernbanebefordringers (OTIF) i forbindelse med den planlagte vedtagelse af et reglement om valg af generalsekretær og dennes ansættelsesvilkår og af andre beslutninger vedrørende: ændringen af generalforsamlingens forretningsorden, forslaget om en langsigtet strategi for OTIF, overvågningen og vurderingen af retsinstrumenter og ekspertgruppens aktiviteter i forhold til en harmoniseret jernbanelovgivning under ledelse af De Forenede Nationers Økonomiske Kommission for Europa (FN/ECE).
            
            
               2.Baggrund for forslaget
            
            
               2.1.Konventionen om internationale jernbanebefordringer (COTIF)
            
            
               COTIF regulerer OTIF's funktionsmåde, dens målsætninger, beføjelser, forbindelser med sine medlemmer og dens aktiviteter i almindelighed. 51 lande deltager i COTIF, herunder 25 EU-medlemsstater (samtlige undtagen Cypern og Malta). Siden den 1. juli 2011 har Den Europæiske Union også været kontraherende part i COTIF. COTIF består af hovedkonventionen og syv tillæg, der udgør en integreret del af konventionen og fastlægger en ensartet jernbanelovgivning, dvs. tekniske funktionelle krav og modelkontrakter for befordringen af passagerer og varer (tillæg A: Kontrakt om international befordring af passagerer med jernbane — CIV; tillæg B: Kontrakt om international befordring af gods med jernbane — CIM tillæg C: International befordring af farligt gods med jernbane — RID tillæg D: Kontrakt om anvendelse af vogne i international jernbanetrafik — CUV tillæg E: Kontrakt om anvendelse af infrastruktur i international jernbanetrafik — CUI; tillæg F: Godkendelse af tekniske standarder og vedtagelse af fælles tekniske beskrivelser til brug for jernbanemateriel, der agtes anvendt til international transport — APTU tillæg G: Teknisk godkendelse af jernbanemateriel, der agtes anvendt til international transport — ATMF).
            
            
               2.2.Aftalen mellem Den Europæiske Union og Den Mellemstatslige Organisation for Internationale Jernbanebefordringer (OTIF)
            
            
               Den 16. juni 2011 vedtog Rådet Rådets afgørelse 2013/103/EU om undertegnelse og indgåelse af aftalen mellem Den Europæiske Union og Den Mellemstatslige Organisation for Internationale Jernbanebefordringer (OTIF) om Den Europæiske Unions tiltrædelse af konventionen om internationale jernbanebefordringer (COTIF) af 9. maj 1980, som ændret ved Vilniusprotokollen af 3. juni 1999. Aftalen trådte i kraft den 1. juli 2011. Rådets afgørelse 2013/103/EU indeholder en erklæring fra Unionen om udøvelsen af kompetence (bilag I) og interne ordninger for Rådet, medlemsstaterne og Kommissionen i procedurer under OTIF (bilag III).
            
            
               2.3.OTIF's generalforsamling
            
            
               Generalforsamlingen er OTIF's øverste beslutningsorgan. Der afholdes ordinær generalforsamling hvert tredje år. Der kan også afholdes ekstraordinære generalforsamlinger. Generalforsamlingen træffer beslutning om forslag om ændring af konventionen. Afhængigt af omstændighederne skal to tredjedele eller halvdelen af de kontraherende parter godkende de vedtagne ændringer. Den seneste generalforsamling fandt sted i september 2018.
            
            
               Unionen og/eller dennes medlemsstater deltager i den pågældende proces i overensstemmelse med deres respektive kompetencer, generalforsamlingens forretningsorden og bestemmelserne i aftalen om Unionens tiltrædelse af COTIF.
            
            
               Generalforsamlingen er beslutningsdygtig, når flertallet (eller to tredjedele) af de OTIF-medlemsstater, der har stemmeret, er repræsenteret på afstemningstidspunktet.
            
            
               2.4.Den retsakt, der skal vedtages af OTIF's generalforsamling
            
            
               Generalforsamlingen forventes under sit 15. møde at vedtage visse retsakter og administrative beslutninger, som har en indvirkning på OTIF's aktiviteter.
            
            
               Generalforsamlingen:
            
            
               –vil drøfte generalsekretærens forslag om at udarbejde en langsigtet strategi for OTIF og kan tage stilling til de næste skridt og aktiviteter
            
            
               –vil overveje muligheden og kan beslutte at sammenlægge de aktiviteter, som ad hoc-udvalget om samarbejde udfører, med de aktiviteter, som arbejdsgruppen af juridiske eksperter udfører, i et enkelt ad hoc-udvalg for retlige anliggender og internationalt samarbejde
            
            
               –vil overveje og kan vedtage et forslag om en beslutning om overvågningen og vurderingen af OTIF's retsinstrumenter
            
            
               –kan beslutte at formulere OTIF's synspunkter om FN/ECE-initiativet om en harmoniseret jernbanelovgivning, navnlig med hensyn til de to alternative metoder til indførelse af ensartede jernbaneregler på globalt niveau
            
         
         
            
               –forventes at vedtage et forslag om et reglement om valg af generalsekretær og dennes ansættelsesvilkår
            
            
               –vil drøfte og kan vedtage forslagene om ændringer af generalforsamlingens forretningsorden.
            
            
               Generalforsamlingen vil endvidere tage stilling til valget af OTIF's generalsekretær, valget af medlemmerne til administrationsudvalget og budgetrammen.
            
            
               3.Den holdning, der skal indtages på Unionens vegne
            
            
               Punkt 7 på dagsordenen — OTIF's langsigtede strategi
            
            
               Generalsekretæren vil informere generalforsamlingen om forslaget om at udarbejde en langsigtet strategi for OTIF som supplement til det toårige arbejdsprogram.
            
            
               Den 25. januar 2021 sendte generalsekretæren en rundskrivelse for at rådføre sig med OTIF-medlemmerne (herunder EU) om et "Udkast til forslag om en langsigtet OTIF-strategi". Den oprindelige hensigt var at forelægge et mere revideret forslag til vedtagelse på generalforsamlingens 15. møde i september 2021 under hensyntagen til høringens resultater.
            
            
               EU-bidraget blev fremsendt til OTIF-sekretariatet af Kommissionen den 17. marts 2021. Initiativet blev hilst velkommen, men Kommissionen fandt at udkastet til strategi ikke er tilstrækkeligt udviklet og moden til at blive vedtaget på den 15. generalforsamling. Unionen påpegede, at der er behov for mere baggrundsanalyse og drøftelse på ekspertniveau for at udarbejde et grundigt, meningsfuldt og langsigtet strategisk dokument til OTIF. Udgangspunktet bør være en analyse af den nuværende situation i international jernbanetransport, herunder kortlægningen af eksisterende og nye udfordringer, og en gennemgang af relevant retligt, økonomisk, miljømæssigt og teknologisk materiale.
            
            
               Det mødedokument, som generalsekretæren har udarbejdet til den 15. generalforsamling, sammenfatter høringsbidragene. Det fremgår bl.a. heraf, at det på nuværende tidspunkt er for tidligt at tage endelig stilling til udkastet til den langsigtede strategi, og det foreslås at fortsætte og intensivere drøftelserne i og uden for OTIF. Der vil derefter blive forelagt et nye revideret forslag om den langsigtede strategi til vedtagelse på næste generalforsamling i efteråret 2024.
            
            
               Beslutningsforslaget på 15. generalforsamling er i overensstemmelse med de generelle bemærkninger, som Unionen har afgivet i forbindelse med høringsprocessen og bør derfor støttes.
            
            
               Unionens holdning under de yderligere drøftelser i OTIF vedrørende dette emne skal være at sikre, at:
            
            
               –Den langsigtede OTIF-strategi er i overensstemmelse med EU-strategien for, hvordan forbindelserne mellem Europa og Asien styrkes og EU's relevante politiske målsætninger for jernbanetransport, herunder med hensyn til igangværende og fremtidige udviklinger i jernbanesektoren under påvirkning af økonomiske og sociale forandringer (f.eks. grøn og digital omstilling, globalisering)
                  1
               
            
            
               –Formuleringen af langsigtede strategiske målsætninger for OTIF omfatter i tilstrækkelig grad organisationens mål som fastsat i COTIF's artikel 2, og tilfører ikke OTIF nye mål og/eller formulerer en fortolkning af eksisterende målsætninger, som indebærer en udvidelse af OTIF's kompetencer
            
            
               –Den langsigtede strategis potentielle indvirkning på OTIF's organisation og ressourcer vurderes og dokumenteres som led i forslaget om et revideret udkast til forslag 
            
            
               –Efter generalforsamlingens vedtagelse af strategien gennemføres den hovedsagelig ved anvendelsen af eksisterende redskaber og procedurer som fastlagt i COTIF (arbejdsprogram, budget, forvaltningsrapporter, organernes aktiviteter osv.).
            
            
               Punkt 8 a) på dagsordenen — Rapport om aktiviteterne i ad hoc-udvalget om samarbejde og arbejdsgruppen af juridiske eksperter 
            
            
               Generalforsamlingen vil blive informeret om aktiviteterne i ad hoc-udvalget om samarbejde og arbejdsgruppen af juridiske eksperter i perioden 2019-2021 (SG-21018-AG 15/8.1). Den vil drøfte til generalsekretærens forslag om at sammenlægge disse to organers aktiviteter i et enkelt ad hoc-udvalg for retlige anliggender og internationalt samarbejde.
            
            
               OTIF's institutionelle rammer er defineret i COTIF's kapitel III (Struktur og Funktion). COTIF's artikel 13 definerer OTIF's organer, herunder generalforsamlingen, administrationsudvalget, revisionsudvalget, ekspertudvalget vedrørende transport af farligt gods (ekspertudvalget vedrørende RID), udvalget vedrørende fremme af jernbaner, det tekniske ekspertudvalg og generalsekretæren. Denne bestemmelses stk. 2 fastsætter endvidere, at "[g]eneralforsamlingen kan beslutte at oprette midlertidige udvalg til specifikke opgaver". Det følger heraf, at generalsekretærens forslag om midlertidigt at oprette et ad hoc-udvalg om retlige anliggender og internationalt samarbejde ikke vil ændre OTIF's institutionelle rammer.
            
            
               I generalsekretærens rapport anføres det, at ad hoc-udvalget om samarbejde og arbejdsgruppen af juridiske eksperter effektivt har opfyldt deres mandater og vist deres værdi i forbindelse med at udvikle OTIF-retten og styrke det internationale samarbejde. På deres fjerde møde i april 2021 nåede de to organer til enighed om et fælles forslag om at omlægge deres arbejde og mindske den administrative byrde ved at oprette et enkelt ad hoc-udvalg.
            
            
               Forslaget om omlægning er relevant og hensigtsmæssigt. I forbindelse med de fire møder, som henholdsvis ad hoc-udvalget om samarbejde og arbejdsgruppen af juridiske eksperter har afholdt, blev det bemærket, at det normalt var de samme OTIF-medlemmers repræsentanter, som deltog i begge møder. For så vidt angår OTIF-aktiviteter har de fleste spørgsmål, som kræver samarbejde på internationalt plan, endvidere en stærk juridisk dimension. Oprettelsen af et nyt ad hoc-udvalg for retlige anliggender og internationalt samarbejde ville effektivt reducere OTIF-sekretariatets administrative byrde, men også styrke OTIF's evne til at forbedre anvendelsen af COTIF og bidrage til at løse fremtidige udfordringer vedrørende international jernbanetransport på globalt plan (jf. bl.a. dagsordenspunkt 8 d)).
            
         
         
            
               Forslaget skal derfor støttes under iagttagelse af følgende.
            
            
               Det nye ad hoc-udvalgs foreslåede mandat dækker i tilstrækkelig grad de mandater, som ad hoc-udvalget om samarbejde og arbejdsgruppen af juridiske eksperter
                  2
                har, med undtagelse af et element. Den 13. generalforsamling besluttede, at ad hoc-udvalget om samarbejde skal koordinere sine aktiviteter med de organer, som er defineret i COTIF's artikel 13, § 1 (dvs. generalforsamlingen, administrationsudvalget, revisionsudvalget, ekspertudvalget vedrørende transport af farligt gods, udvalget vedrørende fremme af jernbaner, det tekniske ekspertudvalg og generalsekretæren). Dette element mangler i ordlyden af beslutningsforslaget. Generalsekretæren foreslår, at ekspertudvalget vedrørende transport af farligt gods og det tekniske ekspertudvalg udelukkende inden for deres respektive kompetenceområder gives mandat til at træffe beslutninger om samarbejde med andre internationale organisationer og sammenslutninger, at underrette ad hoc-udvalget om retlige anliggender og internationalt samarbejde om deres aktiviteter vedrørende internationalt samarbejde og efter behov at koordinere sådanne aktiviteter med dette udvalg. Unionen kan støtte dette element. Det er imidlertid endvidere vigtigt og nødvendigt, at ad hoc-udvalget om retlige anliggender og internationalt samarbejde koordinerer sine aktiviteter med OTIF's andre permanente organer.
            
            
               Da et ad hoc-udvalg kun kan oprettes midlertidigt, er det nødvendigt at definere perioden for det mandat, som den 15. generalforsamling skal give (enten tre eller seks år). For at lette generalforsamlingens overvågning af dets aktiviteter synes det at være at foretrække, at det nye ad hoc-udvalg oprettes for en første periode på tre år, som om nødvendigt vil kunne forlænges.
            
            
               Unionen bør støtte vedtagelsen af beslutningsforslaget, forudsat at mandatet til ad hoc-udvalget for retlige anliggender og internationalt samarbejde fastlægges for en første periode på tre år og omfatter kravet om at koordinere dets aktiviteter med organerne som defineret i COTIF's artikel 13, § 1.
            
            
               Punkt 8 b) på dagsordenen — Overvågning og vurdering af retsinstrumenter
            
            
               Den rådgivende arbejdsgruppe af juridiske eksperter udarbejdede et forslag til en beslutning om overvågningen og vurderingen af retsinstrumenter og de ledsagende forklarende bemærkninger. Den foreslåede beslutning fastsætter de retlige bestemmelser om tilrettelæggelsen og gennemførelsen af en overvågnings- og vurderingspolitik vedrørende OTIF's retsinstrumenter (anvendelsesområde, planlægning og prioritering, samarbejde, dataindsamling, vurdering og opfølgning) i overensstemmelse med målene for OTIF's arbejdsprogram for 2020-2021
                  3
               . Arbejdsgruppen af juridiske eksperter vurderede i overensstemmelse med sin arbejdsplan forskellige spørgsmål af betydning for vedtagelsen af en overvågnings- og vurderingspolitik vedrørende COTIF's retlige rammer. Den udarbejdede udkast til lovbestemmelser baseret på et af sekretariatet forberedt forslag og drøftede det artikelvis. På sit fjerde møde færdiggjorde den beslutningsudkastet og de ledsagende forklarende bemærkninger med henblik på forelæggelse på generalforsamlingens 15. møde til vedtagelse.
            
            
               Beslutningsforslaget formaliserer og udmønter OTIF's opgaver som fastsat i COTIF's artikel 2, § 1, litra e), for at holde øje med anvendelsen af samtlige de regler og henstillinger (retsinstrumenter), der er fastsat i organisationen. I dette øjemed fastsætter beslutningsforslaget særlige krav til OTIF's generalsekretær og medlemmer, navnlig: generalsekretæren skal systematisk foretage overvågning og vurdering af konventionens gennemførelse (beslutningsforslagets artikel 2, § 1); OTIF-organerne skal være berettiget til at indlede overvågning og vurdering af anvendelsen af et bestemt retsinstrument inden for deres kompetenceområde eller af bestemte bestemmelser deri. Generalsekretæren kan indlede overvågning og vurdering af ethvert retsinstrument (beslutningsforslagets artikel 1, § 2); OTIF-medlemmer skal samarbejde med generalsekretæren og meddele alle relevante oplysninger med henblik på at foretage overvågning og vurdering af retsinstrumenter (beslutningsforslagets artikel 4, § 1).
            
            
               Unionen bør støtte generalforsamlingens vedtagelse af beslutningen om overvågningen og vurderingen af retsinstrumenter og godkende de forklarende bemærkninger.
            
            
               Punkt 8 c) på dagsordenen — Ændringer af generalforsamlingens forretningsorden vedrørende deltagelse og repræsentation (mandater)
            
            
               Til generalforsamlingens drøftelse og vedtagelse udarbejdede arbejdsgruppen af juridiske eksperter forslag til ændring af bestemmelserne i generalforsamlingens forretningsorden (artikel 4-7) vedrørende mandater med henblik på at forbedre og tydeliggøre dem.
            
            
               De foreslåede ændringer er alene af administrativ karakter og har til hensigt at forbedre proceduren vedrørende mandater og bemyndigelser vedrørende repræsentationen og stemmeretten for de OTIF-medlemmer, som deltager i generalforsamlingen.
            
            
               Unionen bør støtte generalforsamlingens vedtagelse af ændringerne af dets forretningsordens artikel 4-7 og godkende de forklarende bemærkninger.
            
            
               Punkt 8 d) på dagsordenen — FN/ECE-initiativet om en harmoniseret jernbanelovgivning
            
            
               Dette vedrører harmoniseringen og indførelsen af ensartede regler om jernbanetransport for international trafik i Eurasien, som for nærværende forvaltes af to forskellige retlige ordninger: 
            
            
               –COTIF, som administreres af Den Mellemstatslige Organisation for Internationale Jernbanebefordringer (OTIF) og omfatter 51 stater, herunder 25 EU-medlemsstater, og Den Europæiske Union siden 2011
            
            
               –Aftalen om international jernbanegodstransport (SMGS), der administreres af Organisationen for Samarbejde mellem Jernbaner (OSJD), der omfatter 29 stater, herunder 9 EU-medlemsstater fra Østeuropa. 
            
            
               OTIF-reglerne omfatter alle kontraktformer vedrørende international jernbanetrafik, herunder godstransport, personbefordring, transport af farligt gods, brug af infrastruktur og brug af køretøjer. OTIF-regler omfatter endvidere sikkerheds- og interoperabilitetskrav. Den Russiske Føderation, Kina og de fleste centralasiatiske lande er medlem af OSJD, der er oprettet i 1956, og alle kontrakter om international befordring af gods med jernbane gennem disse lande skal anvende OSJD-reglerne. Som følge heraf skal speditører og jernbanevirksomheder, der udfører jernbanegodstjenester mellem Europa og Kina, indgå to særskilte aftaler under to forskellige rets- og erstatningsordninger. Dette anses for at udgøre en hindring for den voksende jernbanetrafik mellem Europa og Asien og for jernbanetransportens konkurrenceevne med hensyn til denne form for tjenesteydelse. FN/ECE-initiativet om en harmoniseret jernbanelovgivning har til formål at løse disse problemstillinger. Det begyndte i 2011 i form af en ekspertgruppe vedrørende en harmoniseret jernbanelovgivning med mandat til at udvikle en metode til indførelse af ensartede regler om jernbanetransport med henblik på at forbedre effektiviteten og konkurrenceevnen inden for jernbanegodstjenester i Eurasien. Gruppen samlede eksperter fra: Den Russiske Føderation, Schweiz, Tyrkiet, flere EU-medlemsstater, Europa-Kommissionen (observatør) og fra relevante internationale jernbaneorganisationer, sammenslutninger og jernbanevirksomheder (f.eks. OTIF, OSJD, CIT, Russian Railways, Deutsche Bahn og PKP Cargo).
            
            
               Under sit seneste mandat (2018-2021) skulle ekspertgruppen udvikle et retligt bindende instrument, der tog hensyn til udkastet til en harmoniseret jernbanelovgivning for fragtaftaler, som er udviklet under tidligere mandater. Imidlertid lykkedes det ikke gruppen at nå til enighed på grund af den vedvarende splittelse mellem to særskilte og modsatte metoder:
            
            
               EU-eksperterne støtter en pragmatisk og trinvis tilgang, der i første omgang begynder med vedtagelsen af en "Konvention om harmoniserede regler for kontrakter vedrørende jernbanetransport" (svarende til CMR-konventionen om vejtransport), der kan fungere side om side med de relevante regler i OTIF og OSJD; for at støtte denne løsning fremlagde Kommissionen et analysedokument i april 2019
                  4
               , som blev hilst velkommen og støttet af et flertal af eksperterne. På den anden side fremmer Den Russiske Føderation vedtagelsen af en "global rammekonvention", der omfatter hele spektret af jernbanetransportlovgivningen, dvs. hele det nuværende anvendelsesområde for OTIF-reglerne samt flere områder af EU's jernbanelovgivning; efter denne løsning sker der en opløsning af både OTIF og OSJD til fordel for et nyt FN-agentur, som endnu ikke er defineret/organiseret.
            
            
               I rapporten, som vil blive aflagt til dens moderorgan, arbejdsgruppen vedrørende jernbanetransport (SC.2), i november 2021, finder ekspertgruppen, at dens mandat er opfyldt efter at have afholdt to yderligere møder i september 2020 og januar 2021.
            
         
         
            
               Ekspertgruppen blev enige om at fremlægge et særligt resultatdokument med titlen "Konvention om kontrakter vedrørende international befordring af gods med jernbane som en første konvention i et system for konventionen om en harmoniseret jernbanelovgivning"
                  5
               . Selv om dette dokument indeholder præambel, materielle bestemmelser og afsluttende bestemmelser, der sammen udgør et udkast til "Konventionen om harmoniserede regler for kontrakter vedrørende jernbanetransport", var ekspertgruppen ikke i stand til fuldt ud at nå til enighed om disse bestemmelser og således færdiggøre dem som følge af det forhold, at ekspertgruppen ikke var i stand til at overvinde en forskel i metodevalg hvad angår harmoniseret jernbanelovgivning som beskrevet nedenfor:
            
            
               "5. [...]
            
            
               Metode A — udformning af ensartede regler for jernbanetransport på de euro-asiatiske korridorer på områder, hvor industrien har et presserende behov — dvs. fragtaftaler — samtidig med de to eksisterende jernbaneorganisationer og de retsregler (navnlig CIM og SMGS), der finder anvendelse på godstransport på deres respektive områder, ikke berøres; ECE/TRANS/SC.2/GEURL/2021/3 indeholder en retlig ordning for kontrakter vedrørende international befordring af gods med jernbane, som anses for at fungere som forbindelseslov. Den kan hurtigt vedtages formelt som en konvention og ville således lette befordringen af gods på de euro-asiatiske korridorer, hvilket imødekommer både jernbanetransportørers og den relevante industris behov; samt
            
            
               Metode B — udformning af et enkelt sæt ensartede retsregler for enhver grænseoverskridende jernbanetransport i det euro-asiatiske område, som erstatter den eksisterende CIM-ordning og SMGS-ordning, og som først kan iværksættes, når alle bilagene (f.eks. infrastruktur, rullende materiel, lov om vogne, transport af farligt gods osv.) er blevet forhandlet og vedtaget. Industrien har ikke et pressende behov for den tredje retlige ordning, da CIM/SMGS-fragtbreve sørger for problemfrie jernbaneleverancer. ECE/TRANS/SC.2/GEURL/2021/3 svarer ikke til denne metode. (…).
            
            
               6. Såfremt metode A blev fulgt, ville konventionen om harmoniserede regler for kontrakter vedrørende jernbanetransport have været udarbejdet på grundlag af ECE/TRANS/SC.2/GEURL/2021/3 for at fungere som en international forbindelseslov til øjeblikkelig anvendelse på frivillig basis for befordringen af gods med jernbane på de euro-asiatiske transportkorridorer af dets kontraherende parter, hvilket ikke berører COTIF/CIM-konventionen og SMGS-aftalen.
            
            
               7. Hvis metode B blev fulgt, kunne en harmoniseret jernbanelovgivning som et enkelt sæt retsregler for euro-asiatisk jernbanetransport blive udviklet, hvilket ville erstatte CIM og SMGS efter deres vedtagelse. Dette ville imidlertid have lagt uden for ekspertgruppens kommissorium, der udover at færdiggøre en konvention om fragtaftaler, kun anmoder gruppen om at identificere andre relevante emner af betydning for international jernbanegodstrafik.
            
            
               8. I betragtning ovenstående opfordrer ekspertgruppen arbejdsgruppen vedrørende jernbanetransport (SC.2) om at gøre status over de to metoder."
            
            
               Henset til den potentielle indvirkning på OTIF blev arbejdsgruppen af juridiske eksperter på OTIF's 13. generalforsamling pålagt at drøfte FN/ECE-initiativet om en harmoniseret jernbanelovgivning. På sit fjerde møde noterede arbejdsgruppen af juridiske eksperter den opdaterede udgave af rapporten om indførelsen af ensartede jernbaneregler, som OTIF-sekretariatet havde udarbejdet
                  6
               . Den drøftede de to metoder beskrevet ovenfor og konkluderede følgende:
            
            
               "En forbindelseslov mellem COTIF/CIM og SMGS vil ikke være i overstrid med eller overlappe COTIF, forudsat den har til formål at undgå enhver konflikt med CIM-reglerne og SMGS og udfylde et hul i de internationale regler for international befordring, idet hverken CIM-reglerne eller SMGS kan anvendes på hele strækningen (trafikken mellem Europa og Asien);
            
            
               Et enkelt sæt ensartede retsregler vedrørende enhver grænseoverskridende jernbanetransport i det euro-asiatiske område, der erstatter de gældende OTIF- og OSJD-retssystemer, vil være i modstrid med og overlappe COTIF. En sådan fælles ordning kan kun udvikles med den klare politiske vilje og deltagelse fra OSJD og OTIF og deres medlemmer. Denne metode vil endvidere føre til opsigelsen af de to afprøvede og pålidelige retsordener, COTIF/CIM og SMGS, og opløsningen af OTIF og OSJD."
            
            
               På dette grundlag foreslår generalsekretæren, at generalforsamlingen:
            
            
               (1)noterer sig generalsekretærens rapport og arbejdsgruppen af juridiske eksperters konklusioner om de mulige metoder til indførelse af en ensartet jernbanelovgivning
            
            
               (2)støtter oprettelsen og vedtagelsen af en forbindelseslov mellem COTIF/CIM og SMGS til at fremme den internationale jernbanetransport mellem Europa og Asien, forudsat at denne forbindelseslov ikke er i strid med CIM-reglerne og SMGS
            
            
               (3)pålægger generalsekretæren at fortsætte med at deltage i FN/ECE-arbejdet med projektet om at ensrette jernbanelovgivningen og ad hoc-udvalget for retlige anliggender og internationalt samarbejde at overvåge FN/ECE-projektet vedrørende indførelsen af en ensartet jernbanelovgivning
            
            
               (4)gentager den afgørelse, som blev truffet på den 13. samling, hvorefter der skal træffes en forudgående beslutning med hensyn til at deltage i udarbejdelsen af enhver ny tekst om international jernbanelovgivning, hvis anvendelsesområde og formål kan være i strid med eller delvist sammenfaldende med COTIF's anvendelsesområde og OTIF's mål.
            
            
               I lyset af det 74. møde i FN/ECE-arbejdsgruppen om jernbanetransport i november 2021 er det vigtigt, at OTIF fastlægger en klar holdning til initiativet om en harmoniseret jernbanelovgivning.
            
            
               Beslutningsforslagets elementer er sammenfaldende med og støtter den metode, som EU-medlemsstaternes eksperter i UN/ECE-ekspertgruppen om harmoniseret jernbanelovgivning har anbefalet. Unionen bør derfor støtte alle fire ovenfor nævnte dele af beslutningsforslaget.
            
            
               Punkt 9 på dagsordenen — Reglerne om valg af generalsekretær og dennes ansættelsesvilkår
            
            
               Den 13. generalforsamling pålagde administrationsudvalget at finde en strukturel løsning på udpegningen af en fungerende generalsekretær og at udarbejde detaljerede regler for valg af generalsekretær.
            
            
               På sit 130. møde i februar 2019 anmodede administrationsudvalget arbejdsgruppen af juridiske eksperter om at undersøge spørgsmålet om udpegningen af en fungerende generalsekretær og valg af generalsekretær samt at forelægge forslag til regulering af disse to spørgsmål. Baseret på bedste international praksis og OTIF's erfaringer foreslog sekretariatet, at der vedtages et retligt bindende instrument. Sådanne regler skal besluttes og vedtages af generalforsamlingen. Arbejdsgruppen af juridiske eksperter udarbejdede et forslag til et reglement om valg af generalsekretær og dennes ansættelsesvilkår med ledsagende forklarende bemærkninger og et forslag om ændring af generalforsamlingens forretningsorden (vedrørende valg af generalsekretær) med forklarende bemærkninger.
            
         
         
            
               Det vigtigste dokument, som er til drøftelse under dette dagsordenspunkt, er "Forslag om et reglement om valg af generalsekretær og dennes ansættelsesvilkår" (bilag 1 til dokument SG-21022-AG 15/9). Forslaget indeholder omfattende retlige rammer, der dækker alle emnets hovedaspekter (valgprincipper, kvalifikationskriterier, indkaldelse af ansøgninger, ansøgninger, curriculum vitae, helbredsattest, indsendelse og gennemgang af ansøgninger, gennemsigtighed, afstemning, ansættelsesvilkår, stillingsopslag). Det indeholder endvidere regler om et "kandidatforum", hvilket er et uformelt møde, hvor kandidaterne præsenteres. Administrationsudvalget skal indkalde kandidatforummet mindst fire uger inden generalforsamlingens møde, hvor valget skal finde sted. Dette forslags begrundelse findes i de forklarende bemærkninger: "1. Som hovedregel afgøres medlemsstaternes præferencer med hensyn til kandidater inden generalforsamlingen, hvorfor kandidater og medlemmer skal gives mulighed for at mødes inden generalforsamlingen. (...) 3: Kandidatforummet giver alle kandidater mulighed for på lige fod at præsentere sig selv og deres vision for alle OTIF-medlemmerne mindst flere uger forud for generalforsamlingen. Udover at gøre alle kandidaterne mere synlige, giver det også medlemmerne tid til overvejelse og høringer inden valget. 4. Forummet skal bestå af præsentationer af hver kandidat efterfulgt af mulighed for spørgsmål og svar. (...) 7. Henset til processens følsomme karakter og for at respektere kandidaternes værdighed samt sikre en mere ægte interaktion mellem kandidater og medlemmer er deltagelsen begrænset til medlemmerne."
            
            
               Det foreslåede reglement vil generelt forbedre effektiviteten og gennemsigtigheden af valgprocessen fro OTIF's generalsekretær.
            
            
               Under overvejelserne i arbejdsgruppen af juridiske eksperter fandt der imidlertid en intensiv drøftelse sted vedrørende bestemmelsen om sprogkrav som en del af kvalifikationskravene for ansøgere til stillingen som OTIF's generalsekretær (artikel 5 c) i forslaget til reglement), som fastsætter:
            
            
               "Kendskab til engelsk og mindst et af OTIF's andre sprogkrav (fransk eller tysk). Der stilles krav om kendskab til det ene sprog på uafhængigt brugerniveau og kendskab til det andet sprog på selvstændigt brugerniveau i overensstemmelse med den fælles europæiske referenceramme for sprog på globalt plan."
            
            
               I modsætning til de kvalifikationskriterier, som tidligere fandt anvendelse for stillingen som OTIF's generalsekretær (kendskab til alle OTIF's tre arbejdssprog med evne til nemt og flydende at formulere sig på et af arbejdssprogene), lægger det foreslåede reglement udtrykkeligt vægt på kendskabet til engelsk. Endvidere blev der alene stillet krav om kendskab til to af de tre OTIF's arbejdssprog. Følgende fremgår af de forklarende bemærkninger: "Imidlertid er kendskab til andre sprog og frem for alt OTIF's tredje arbejdssprog en fordel. Det bemærkes endvidere, at der hovedsageligt anvendes engelsk i eksterne møder (i modsætning til interne OTIF-møder) og til ekstern kommunikation.
            
            
               Uanset ovenstående forklaring synes den omhandlede bestemmelse ikke at være i overensstemmelse med COTIF's artikel 1, § 6, som fastsætter, at: "Organisationens arbejdssprog er engelsk, fransk og tysk. Generalforsamlingen kan indføre andre arbejdssprog." Som det endvidere fremgår af den høje kvalitet og de forskellige nationaliteter, som de fem kandidater ved det sidste valg i 2019 havde (fransk, tysk, italiensk, hollandsk og østrigsk), er der intet, der tyder på, at det sprogkrav, som er blevet anvendt hidtil — kendskab til alle tre arbejdssprog — udgør en hindring for, at højt kvalificerede personer ansøger om stillingen som OTIF's generalsekretær.
            
            
               Kommissionen er af den opfattelse, at Unionen bør støtte vedtagelsen af "Reglement om valg af generalsekretær og dennes ansættelsesvilkår", men anmode om, at artikel 5 (kvalifikationskriteriet) ændres for at undgå nogen forskelsbehandling af OTIF's tre arbejdssprog. Unionen bør også støtte godkendelsen af de forklarende bemærkninger som ændret i mødet med hensyn til den foreslåede ændring af reglementets artikel 5.  Unionen bør endvidere støtte vedtagelsen af ændringerne af artikel 10 og 22 i generalforsamlingens forretningsorden, som vedrører valg af generalsekretær og dennes ansættelsesvilkår, og godkendelsen af de forklarende bemærkninger.
            
            
               Punkt 10 på dagsordenen — ændringer af generalforsamlingens forretningsorden
            
            
               Som det fremgår ovenfor under dagsordenspunkt 8 c) og 9, vil generalforsamlingen tage stilling til forslagene om ændring af sin forretningsorden. I henhold til artikel 27 i generalforsamlingens forretningsorden skal der forelægges en konsolideret udgave af alle ændringerne af forretningsordenen til drøftelse og vedtagelse af generalforsamlingen. Et konsolideret forslag til ændring af generalforsamlingens forretningsorden er opført i bilag 1 til mødedokument SG-21024-AG 15/10. Det omfatter endvidere nogle redaktionelle ændringer af nogle af dokumenternes tyske udgave (bilag 4 til SG-21022-AG 15/9) og foreslår, at artikel 28 "Ikrafttrædelse" i forretningsordenen ændres, så ændringerne træder i kraft den første dag efter generalforsamlingens 15. møde.
            
            
               I overensstemmelse med de holdninger, som er angivet under dagsordenspunkt 8 c) og 9, bør Unionen støtte vedtagelsen af ændringerne af artikel 4-7, 10, 22 og 28 i generalforsamlingens forretningsorden og godkendelsen af de relevante forklarende bemærkninger.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper:
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Begrebet "retsakter, der har retsvirkninger", omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til international ret, men som "vil kunne få afgørende indflydelse på indholdet af de regler, der vedtages af EU-lovgiver"
                  7
               .
            
            
               4.1.2.Anvendelse i nærværende sag
            
            
               OTIF's generalforsamling er et organ nedsat ved en aftale, nemlig konventionen om internationale jernbanebefordringer (COTIF). De retsakter, som OTIF's generalforsamling skal vedtage, udgør retsakter, der har retsvirkninger som forklaret i det foregående afsnit.
            
            
               De påtænkte retsakter supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
         
         
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               Hovedformålet med og indholdet af den påtænkte retsakt vedrører "jernbanetransport".
            
            
               Det materielle retsgrundlag for den foreslåede afgørelse er derfor artikel 91 TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 91 TEUF sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da den retsakt, der skal vedtages af OTIF's 15. generalforsamling, ikke ændrer COTIF eller dets tillæg, er det ikke nødvendigt at offentliggøre den i Den Europæiske Unions Tidende efter vedtagelsen.
            
            
               2021/0271 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne på den 15. generalforsamling i Den Mellemstatslige Organisation for Internationale Jernbanebefordringer (OTIF)
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 91 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Konventionen om internationale jernbanebefordringer af 9. maj 1980, som ændret ved Vilniusprotokollen af 3. juni 1999 ("COTIF-konventionen"), blev indgået af Unionen ved Rådets afgørelse 2013/103/EU
                  8
               .
            
            
               (2)OTIF's generalforsamling er nedsat i overensstemmelse med COTIF-konventionens artikel 13, § 1, litra a) ("generalforsamlingen").
            
            
               (3)Unionen deltager i generalforsamlingen i overensstemmelse med bestemmelserne i COTIF, i generalforsamlingens forretningsorden og i aftalen om Unionens tiltrædelse af COTIF.
            
            
               (4)Det forventes, at generalforsamlingen på sit 15. møde, der er berammet til den 28. og 29. september 2021, træffer afgørelse om: udarbejdelsen af en langsigtet strategi for OTIF; et forslag om et reglement om valg af generalsekretær og dennes ansættelsesvilkår; et forslag om at sammenlægge de aktiviteter, som ad hoc-udvalget om samarbejde udfører, med de aktiviteter, som arbejdsgruppen af juridiske eksperter udfører, i et enkelt ad hoc-udvalg for retlige anliggender og internationalt samarbejde; et forslag om en afgørelse om overvågningen og vurderingen af OTIF's retsinstrumenter; forslag om ændringer af generalforsamlingens forretningsorden.
            
            
               (5)På dette møde forventes generalforsamlingen endvidere at formulere OTIF's synspunkter om FN/ECE-initiativet om en harmoniseret jernbanelovgivning, navnlig med hensyn til de to alternative metoder til indførelse af ensrettede jernbaneregler på globalt niveau.
            
         
         
            
               (6)Det er hensigtsmæssigt at fastlægge den holdning, som Unionen skal indtage på OITF's 15. generalforsamling, da Unionen er medlem af OTIF, og de beslutninger, som generalforsamlingen træffer, vil have indvirkning på organisationens funktionsmøde og udviklingsstrategi. 
            
            
               (7)Den 15. generalforsamling vil drøfte vedtagelsen af et retligt bindende instrument, der regulerer valget af og ansættelsesvilkårene for generalsekretæren, som er en af de i COTIF's artikel 13 fastsatte organer. Det nye regulativ vil skabe omfattende rammer for alle emnets hovedaspekter (valgprincipper, kvalifikationskriterier, indkaldelse af ansøgninger, ansøgninger, indsendelse og gennemgang af ansøgninger, gennemsigtighed, afstemning, ansættelsesvilkår osv.).
            
            
               (8)Hvad angår OTIF's strategiske udvikling foreslår generalsekretæren at fortsætte og intensivere drøftelserne om et udkast til forslag om en langsigtet strategi for OTIF i forlængelse af den høring, som blev gennemført i starten af 2021. Derefter vil der blive forelagt et revideret udkast til forslag til drøftelse og vedtagelse af generalforsamlingen på dens næste ordinære møde. Generalforsamlingen forventes at pålægge generalsekretæren at gennemføre de nødvendige foranstaltninger med henblik herpå.
            
            
               (9)Generalforsamlingen vil drøfte muligheden for at sammenlægge de aktiviteter, som ad hoc-udvalget om samarbejde udfører, med de aktiviteter, som arbejdsgruppen af juridiske eksperter udfører, i et enkelt ad hoc-udvalg for retlige anliggender og internationalt samarbejde. Det bemærkes, at OTIF's institutionelle rammer er defineret i COTIF's kapitel III. COTIF's artikel 13 definerer organerne. I henhold til denne bestemmelses stk. 2 kan generalforsamlingen beslutte at oprette midlertidige udvalg til specifikke opgaver. Generalsekretærens forslag om midlertidigt at oprette et ad hoc-udvalg om retlige anliggender og internationalt samarbejde skal derfor anses for at falde inden for OTIF's gældende institutionelle rammer.
            
            
               (10)For bedre at overvåge og forbedre anvendelsen af COTIF forventes generalforsamlingen at vedtage en intern beslutning om overvågningen og vurderingen af COTIF's retlige rammer. Beslutningsforslaget udmønter OTIF's opgaver som fastsat i COTIF's artikel 2, § 1, litra e), for at holde øje med anvendelsen af samtlige de regler og henstillinger (retsinstrumenter), der er fastsat i organisationen. I dette øjemed fastsætter beslutningsforslaget særlige krav til OTIF's generalsekretær og medlemmer, navnlig: Generalsekretæren skal systematisk foretage overvågning og vurdering af konventionens gennemførelse; OTIF-organerne skal være berettiget til at indlede overvågning og vurdering af anvendelsen af et bestemt retsinstrument inden for deres kompetenceområde eller af bestemte bestemmelser; generalsekretæren kan indlede overvågning og vurdering af ethvert retsinstrument; OTIF-medlemmerne skal samarbejde med generalsekretæren og meddele alle relevante oplysninger med henblik på at foretage overvågning og vurdering af retsinstrumenter.
            
            
               (11)Generalforsamlingen vil endvidere drøfte og vedtage en holdning til de seneste udviklinger af De Forenede Nationers Økonomiske Kommission for Europas (FN/ECE) initiativ om harmoniseret jernbanelovgivning. Generalforsamlingen kan navnlig give udtryk for sin støtte til oprettelsen og vedtagelsen af en forbindelseslov for at fremme international jernbanetransport mellem Europa og Asien, forudsat at en sådan forbindelseslov ikke er i strid med COTIF-konventionens regler. Denne holdning vil blive overbragt til det 74. møde i FN/ECE-arbejdsgruppen om jernbanetransport i november 2021, som er det kompetente permanent organ, der træffer afgørelse om det næste skridt for initiativet om en harmoniseret jernbanelovgivning. 
            
            
               (12)På dette møde vil generalforsamling endvidere tage stilling til nogle ændringer af dens forretningsorden.  En konsolideret udgave af forretningsordenen vil blive vedtaget og bør træde i kraft den første dag efter generalforsamlingens 15. møde.
            
            
               (13)De foreslåede beslutninger er i overensstemmelse med Unionens lovgivning og de strategiske mål og bør derfor støttes af Unionen —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på den 15. generalforsamling i Den Mellemstatslige Organisation for Internationale Jernbanebefordringer (OTIF), fremgår af bilaget.
            
            
               Unionens repræsentanter på generalforsamlingen kan uden yderligere afgørelse truffet af Rådet tilslutte sig mindre ændringer af de holdninger, der fremgår af bilaget.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Navnlig som defineret i Kommissionens meddelelse om en "Strategi for bæredygtig og intelligent mobilitet — en europæisk transportsektor, der er klar til fremtiden", COM(2020) 789 final af 9.12.2020.
               
               
                  
                     (2)
                  
                        Jf. punkt 7.5 og 7.17 i den 13. generalforsamlings slutdokument: 
                  SG-18088-AG13-e-final-document-Add.pdf (otif.org)
                  .
               
               
                  
                     (3)
                  
                        
                  https://otif.org/fileadmin/new/5-Media/5D-WorkProgramme/2020-2021/WP_EN_20-21.pdf
                  .
               
               
                  
                     (4)
                  
                        SWD(2019) 152 final af 27.3.2019: Contribution to the 19th session of the UN ECE Group of Experts towards Unified Railway Law, mødet den 2.-4. april 2019: Options available for converting URL into a legally binding instrument — URL as contract of carriage's convention.
               
               
                  
                     (5)
                  
                        ECE/TRANS/SC.2/GEURL/2021/3 — konsolideret udkast til "Convention on the contract for international carriage of goods by rail as a first Convention of a system of Unified Railway Law Convention" (forbindelseslov).
               
               
                  
                     (6)
                  
                        LAW-21058-GTEJ 4 "UNECE initiative on Unified Railway Law - Report on the unification of railway law", bilag til SG-21021-AG 15/8.4.
               
               
                  
                     (7)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (8)
                  
                        Rådets afgørelse 2013/103/EU af 16. juni 2011 om undertegnelse og indgåelse af aftalen mellem Den Europæiske Union og Den Mellemstatslige Organisation for Internationale Jernbanebefordringer om Den Europæiske Unions tiltrædelse af konventionen om internationale jernbanebefordringer (COTIF) af 9. maj 1980, som ændret ved Vilniusprotokollen af 3. juni 1999 (EUT L 51 af 23.2.2013, s. 1).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 17.8.2021
            COM(2021) 478 final
            BILAG 
            til
            Forslag til Rådets afgørelse
            om den holdning, der skal indtages på Den Europæiske Unions vegne på den 15. generalforsamling i Den Mellemstatslige Organisation for Internationale Jernbanebefordringer (OTIF)
            
               
         
         
            
               BILAG 
            
            
               1.Indledning
            
            
               Den 15. generalforsamling i Den Mellemstatslige Organisation for Internationale Jernbanebefordringer (OTIF) finder sted den 28. og 29. september 2021. Mødedokumenterne er tilgængelige på OTIF's websted:
            
            
               
                  http://extranet.otif.org/en/?page_id=140
               
            
            
               2.Unionens holdning til visse punkter på dagsordenen
            
            
               Punkt 1 på dagsordenen — Valg af formand og næstformand
            
            
                     
                        Dokument(er):
                     
                  
                  
                     
                        Ingen
                     
                  
               
                     
                        Kompetence:
                     
                  
                  
                     
                        Unionen (delt)
                     
                  
               
                     
                        Udøvelse af stemmerettigheder:
                     
                  
                  
                     
                        Medlemsstaterne
                     
                  
               
                     
                        Holdning:
                     
                  
                  
                     
                        Ingen
                     
                  
               
               Punkt 2 på dagsordenen — Vedtagelse af dagsordenen
            
            
                     
                        Dokument(er):
                     
                  
                  
                     
                        SG-21009-AG 15/2
                     
                  
               
                     
                        Kompetence:
                     
                  
                  
                     
                        Unionen (delt kompetence og enekompetence)
                     
                  
               
                     
                        Udøvelse af stemmerettigheder:
                     
                  
                  
                     
                        Unionen
                     
                  
               
                     
                        Holdning:
                     
                  
                  
                     
                        For vedtagelsen af udkastet til dagsordenen
                     
                  
               
               Punkt 3 på dagsordenen — Nedsættelse af mandatudvalg
            
            
                     
                        Dokument(er):
                     
                  
                  
                     
                        Ingen
                     
                  
               
                     
                        Kompetence:
                     
                  
                  
                     
                        Unionen (delt)
                     
                  
               
                     
                        Udøvelse af stemmerettigheder:
                     
                  
                  
                     
                        Medlemsstaterne
                     
                  
               
                     
                        Holdning:
                     
                  
                  
                     
                        Ingen
                     
                  
               
               Punkt 4 på dagsordenen — Tilrettelæggelse af arbejdet og oprettelse af de nødvendige udvalg
            
            
                     
                        Dokument(er):
                     
                  
                  
                     
                        Ingen
                     
                  
               
                     
                        Kompetence:
                     
                  
                  
                     
                        Unionen (delt)
                     
                  
               
                     
                        Udøvelse af stemmerettigheder:
                     
                  
                  
                     
                        Medlemsstaterne
                     
                  
               
                     
                        Holdning:
                     
                  
                  
                     
                        Ingen
                     
                  
               
               Punkt 5 på dagsordenen — Konventionens status og medlemskab af OTIF
            
            
                     
                        Dokument(er):
                     
                  
                  
                     
                        SG-21010-AG15/5
                     
                  
               
                     
                        Kompetence:
                     
                  
                  
                     
                        Unionen (delt)
                     
                  
               
                     
                        Udøvelse af stemmerettigheder:
                     
                  
                  
                     
                        Ikke relevant
                     
                  
               
                     
                        Holdning:
                     
                  
                  
                     
                        Ingen
                     
                  
               
            
               Punkt 6 på dagsordenen — Valg af generalsekretær for perioden fra den 1. januar 2022 til den 31. december 2024
            
            
                     
                        Dokument(er):
                     
                  
                  
                     
                        Begrænset rundsendelse
                     
                  
               
                     
                        Kompetence:
                     
                  
                  
                     
                        Unionen (delt)
                     
                  
               
                     
                        Udøvelse af stemmerettigheder:
                     
                  
                  
                     
                        Medlemsstaterne
                     
                  
               
                     
                        Holdning:
                     
                  
                  
                     
                        Ingen
                     
                  
               
               Punkt 7 på dagsordenen — OTIF's langsigtede strategi
            
         
         
            
                     
                        Dokument(er):
                     
                  
                  
                     
                        SG-21017-AG 15/7
                     
                  
               
                     
                        Kompetence:
                     
                  
                  
                     
                        Unionen (delt kompetence og enekompetence)
                     
                  
               
                     
                        Udøvelse af stemmerettigheder:
                     
                  
                  
                     
                        Unionen
                     
                  
               
                     
                        Holdning:
                     
                  
                  
                     
                        Støtter generalsekretærens initiativ om at udvikle en langsigtet strategi for OTIF.
                     
                     
                        Tager generalsekretærens rapport til efterretning og værdsætter, at der er blevet taget effektivt hensyn til de bemærkninger, som EU er fremkommet med i høringsprocessen.
                     
                     
                        Støtter generalforsamlingens beslutningsforslag om at:
                     
                     
                        -pålægge generalsekretæren at udarbejde et revideret udkast til en langsigtet strategi, som skal baseres på det udkast, der er fremsendt ved rundskrivelse SG-21001 (jf. bilag 1), og opdateres i overensstemmelse med generalsekretærens reaktion på de tilbagemeldinger, som er modtaget i høringen (del D i dokument SG-21017-AG 15/7), og med resultaterne af drøftelserne på den 15. generalforsamling, og 
                     
                     
                        -pålægge generalsekretæren i samråd med OTIF's organer at udarbejde en langsigtet strategi for OITF og fremsætte det til vedtagelse på generalforsamlingens næste ordinære møde, som er planlagt til efteråret 2024.
                     
                     
                        Unionen skal under de videre drøftelser i OTIF vedrørende dette tilstræbe at sikre, at den langsigtede OTIF-strategi er i overensstemmelse med EU-strategien for, hvordan forbindelse mellem Europa og Asien styrkes, og EU's relevante politiske målsætninger for jernbanetransport, at formuleringen af OTIF's langsigtede strategiske mål på passende vis omfatter organisationens mål og ikke tilfører OTIF nye mål og/eller formulerer en fortolkning af eksisterende målsætninger, som indebærer en udvidelse af OTIF's kompetencer, at den langsigtede strategis potentielle indvirkning på OTIF's organisation og ressourcer vurderes og dokumenteres som led i forslaget om et revideret udkast til forslag, og at strategien efter sin vedtagelse hovedsageligt gennemføres ved anvendelsen af eksisterende redskaber og procedurer som fastlagt i COTIF (arbejdsprogram, budget, forvaltningsrapporter, organernes aktiviteter osv.).
                     
                  
               
                     
                        Bemærkninger:
                     
                  
                  
                     
                        EU-bidraget til høringen om udkastet til forslag til OTIF's langsigtede strategi blev forelagt for OTIF-sekretariatet den 17. marts 2021 og er gengivet i bilag til SG-21017-AG 15/7. EU hilste initiativet velkommen, men fandt at udkastet til strategi ikke er udviklet tilstrækkeligt. Der er behov for mere baggrundsanalyse og drøftelse på ekspertniveau. Udgangspunktet bør være en analyse af den nuværende situation i international jernbanetransport, herunder kortlægningen af eksisterende og nye udfordringer, og en gennemgang af relevant retligt, økonomisk, miljømæssigt og teknologisk materiale. 
                     
                  
               
               Punkt 8 a) på dagsordenen — Rapport om aktiviteterne i ad hoc-udvalget om samarbejde og arbejdsgruppen af juridiske eksperter 
            
            
                     
                        Dokument(er):
                     
                  
                  
                     
                        SG-21018-AG 15/8.1
                     
                  
               
                     
                        Kompetence:
                     
                  
                  
                     
                        Unionen (delt kompetence og enekompetence)
                     
                  
               
                     
                        Udøvelse af stemmerettigheder:
                     
                  
                  
                     
                        Unionen
                     
                  
               
                     
                        Holdning:
                     
                  
                  
                     
                        Tager rapporten om aktiviteterne i ad hoc-udvalget om samarbejde og arbejdsgruppen af juridiske eksperter til efterretning og anerkender betydningen af at fortsætte og strømline disse to organers arbejde.
                     
                     
                        Støtter generalforsamlingens beslutning om at sammenlægge ad hoc-udvalget om samarbejde og arbejdsgruppen af juridiske eksperter i et enkelt ad hoc-udvalg for retlige anliggender og internationalt samarbejde.
                     
                     
                        Godkender det foreslåede mandat til ad hoc-udvalget for retlige anliggender og internationalt samarbejde for en første periode på tre år og forudsat, at det omfatter kravet om at koordinere dets aktiviteter med organerne som defineret i COTIF's artikel 13, § 1. Hvis dette krav ikke accepteres af generalforsamlingen, bør Unionen fremsætte en ensidig erklæring, hvoraf det fremgår, at det er Den Europæiske Unions forståelse, at dette ad hoc-udvalg skal koordinere sine aktiviteter med de organer, som er defineret i COTIF's artikel 13, § 1.
                     
                  
               
                     
                        Bemærkninger:
                     
                  
                  
                     
                        I generalsekretærens rapport anføres det, at ad hoc-udvalget om samarbejde og arbejdsgruppen af juridiske eksperter effektivt har opfyldt deres mandater og vist deres værdi i forbindelse med at udvikle OTIF-retten og styrke det internationale samarbejde. På deres fjerde møde i april 2021 nåede de to organer til enighed om et fælles forslag om at omlægge deres arbejde og mindske den administrative byrde ved at oprette et enkelt ad hoc-udvalg.
                     
                  
               
               Punkt 8 b) på dagsordenen — Overvågning og vurdering af retsinstrumenter
            
            
                     
                        Dokument(er):
                     
                  
                  
                     
                        SG-21019-AG 15/8.2
                     
                  
               
                     
                        Kompetence:
                     
                  
                  
                     
                        Unionen (delt kompetence og enekompetence)
                     
                  
               
                     
                        Udøvelse af stemmerettigheder:
                     
                  
                  
                     
                        Unionen
                     
                  
               
                     
                        Holdning:
                     
                  
                  
                     
                        Støtter vedtagelsen af beslutningsudkastet om overvågningen og vurderingen af retsinstrumenter.
                     
                     
                        Støtter godkendelsen af de forklarende bemærkninger til beslutningsudkastet om overvågningen og vurderingen af retsinstrumenter.
                     
                  
               
                     
                        Bemærkninger:
                     
                  
                  
                     
                        Det foreslåede beslutningsudkast fastsætter de nødvendige retlige bestemmelser om tilrettelæggelsen og gennemførelsen af overvågnings- og vurderingspolitikken vedrørende OTIF's retsinstrumenter (anvendelsesområde, planlægning og prioritering, samarbejde, dataindsamling, vurdering og opfølgning) i overensstemmelse med målene for OTIF's arbejdsprogram.
                     
                  
               
            
               Punkt 8 c) på dagsordenen — Ændringer af generalforsamlingens forretningsorden vedrørende deltagelse og repræsentation (mandater) 
            
            
                     
                        Dokument(er):
                     
                  
                  
                     
                        SG-21020-AG 15/8.3
                     
                  
               
                     
                        Kompetence:
                     
                  
                  
                     
                        Unionen (delt kompetence og enekompetence)
                     
                  
               
                     
                        Udøvelse af stemmerettigheder:
                     
                  
                  
                     
                        Unionen
                     
                  
               
                     
                        Holdning:
                     
                  
                  
                     
                        Støtter vedtagelsen af ændringerne af artikel 4-7 i generalforsamlingens forretningsorden.
                     
                     
                        Støtter godkendelsen af de forklarende bemærkninger til artikel 4-7 i generalforsamlingens forretningsorden.
                     
                  
               
                     
                        Bemærkninger:
                     
                  
                  
                     
                        Arbejdsgruppen af juridiske eksperter udarbejdede forslag til ændring af bestemmelserne i generalforsamlingens forretningsorden vedrørende mandater med henblik på at forbedre og tydeliggøre dem.
                     
                  
               
               Punkt 8 d) på dagsordenen — FN/ECE-initiativet om en harmoniseret jernbanelovgivning
            
            
                     
                        Dokument(er):
                     
                  
                  
                     
                        SG-21021-AG 15/8.4
                     
                  
               
                     
                        Kompetence:
                     
                  
                  
                     
                        Unionen (delt kompetence og enekompetence)
                     
                  
               
                     
                        Udøvelse af stemmerettigheder:
                     
                  
                  
                     
                        Unionen
                     
                  
               
                     
                        Holdning:
                     
                  
                  
                     
                        Tager generalsekretærens rapport og arbejdsgruppen af juridiske eksperters konklusioner om de mulige metoder til at ensrette jernbanelovgivningen til efterretning.
                     
                     
                        Tilslutter sig generalforsamlingens forslag til beslutning om at:
                     
                     
                        -støtte oprettelsen og vedtagelsen af en forbindelseslov mellem COTIF/CIM og SMGS til at fremme den internationale jernbanetransport mellem Europa og Asien, forudsat at denne forbindelseslov ikke er i strid med CIM-reglerne og SMGS.
                     
                     
                        -pålægge generalsekretæren at fortsætte med at deltage i FN/ECE-arbejdet med projektet om at ensrette jernbanelovgivningen og pålægge ad hoc-udvalget for retlige anliggender og internationalt samarbejde at overvåge FN/ECE-projektet vedrørende indførelse af ensartede regler for jernbanelovgivningen.
                     
                     
                        Gentager den beslutning, som blev truffet på den 13. samling, hvorefter der skal træffes en forudgående beslutning med hensyn til at deltage i udarbejdelsen af enhver ny tekst om international jernbanelovgivning, hvis anvendelsesområde og formål kan være i strid med eller delvist sammenfaldende med COTIF's anvendelsesområde og OTIF's mål.
                     
                  
               
                     
                        Bemærkninger:
                     
                  
                  
                     
                        Dette vedrører harmoniseringen og indførelsen af ensartede regler om jernbanetransport for international trafik i Eurasien, som for nærværende forvaltes af to forskellige retlige ordninger: 1) COTIF, som administreres af OTIF, herunder dets tillæg B "Fælles regler for kontrakten om international befordring af gods med jernbane (CIM-reglerne)". 2) Aftalen om international jernbanegodstransport (SMGS), som administreres af Organisationen for Samarbejde mellem Jernbaner (OSJD). Formålet med FN/ECE-initiativet om en harmoniseret jernbanelovgivning er at udvikle en metode til indførelse af ensartede regler om jernbanetransport med henblik på at forbedre effektiviteten og konkurrenceevnen inden for jernbanegodstransporten i Eurasien. Eksperterne fra medlemsstaterne og Kommissionen, som deltog i denne aktivitet i FN/ECE, anbefalede en pragmatisk og trinvis metode, der i første omgang begynder med den eventuelle vedtagelse af en "Konvention om harmoniserede regler for kontrakter vedrørende jernbanetransport", som kan eksistere side om side med OTIF's og OSJD's relevante regler. En sådan forbindelseslov mellem COTIF/CIM og SMGS ville udfylde et hul i de internationale regler om international transport, idet hverken CIM-reglerne eller SMGS kan anvendes på hele strækningen (trafikken mellem Europa og Asien).
                     
                  
               
               Punkt 9 på dagsordenen — Reglerne om valg af generalsekretær og dennes ansættelsesvilkår
            
            
                     
                        Dokument(er):
                     
                  
                  
                     
                        SG-21022-AG 15/9
                     
                  
               
                     
                        Kompetence:
                     
                  
                  
                     
                        Unionen (delt kompetence og enekompetence)
                     
                  
               
                     
                        Udøvelse af stemmerettigheder:
                     
                  
                  
                     
                        Unionen
                     
                  
               
                     
                        Holdning:
                     
                  
                  
                     
                        Støtter vedtagelsen af udkastet til reglement om valg af generalsekretær og dennes ansættelsesvilkår, men anmoder om, at artikel 5 (kvalifikationskriterier) ændres som følger: "kendskab til alle OTIF's tre arbejdssprog med evne til nemt og flydende at formulere sig på et af arbejdssprogene."
                     
                     
                        Støtter godkendelsen af de forklarende bemærkninger til udkastet til reglement som om nødvendigt ændret på mødet for at afspejle ovennævnte forslag om ændring af artikel 5 i udkastet til reglement.
                     
                     
                        Støtter vedtagelsen af ændringerne af artikel 10 og 22 i generalforsamlingens forretningsorden og støtter godkendelsen af de forklarende bemærkninger til artikel 10 og 22 i generalforsamlingens forretningsorden.
                     
                     
                        Støtter vedtagelsen af ændringerne af artikel 10 og 22 i generalforsamlingens forretningsorden og godkendelsen af de forklarende bemærkninger til artikel 10 og 22 i generalforsamlingens forretningsorden, som vedrører valg af generalsekretær og dennes ansættelsesvilkår.
                     
                  
               
                     
                        Bemærkninger:
                     
                  
                  
                     
                        I modsætning til de kvalifikationskriterier, som tidligere fandt anvendelse på stillingen som OTIF's generalsekretær (kendskab til alle OTIF's tre arbejdssprog med evne til nemt og flydende at formulere sig på en af arbejdssprogene), lægges der i det foreslåede reglement udtrykkeligt vægt på kendskabet til engelsk. Endvidere blev der alene stillet krav om kendskab til to af OTIF's arbejdssprog. 
                     
                  
               
               Punkt 10 på dagsordenen — Ændringer af generalforsamlingens forretningsorden
            
            
                     
                        Dokument(er):
                     
                  
                  
                     
                        SG-21024-AG 15/10
                     
                  
               
                     
                        Kompetence:
                     
                  
                  
                     
                        Unionen (delt kompetence og enekompetence)
                     
                  
               
                     
                        Udøvelse af stemmerettigheder:
                     
                  
                  
                     
                        Unionen
                     
                  
               
                     
                        Holdning:
                     
                  
                  
                     
                        Støtter vedtagelsen af ændringerne af artikel 4-7, 10, 22 og 28 i generalforsamlingens forretningsorden og erstatter forretningsordenen med den konsoliderede udgave, der er fastsat i bilag 1 i SG-21024-AG 15/10.
                     
                     
                        Støtter godkendelsen af de forklarende bemærkninger til artikel 4-7, 10, og 22 i generalforsamlingens forretningsorden og erstatter de forklarende bemærkninger med den konsoliderede udgave, der er fastsat i bilag 2 i SG-21024-AG 15/10.
                     
                  
               
                     
                        Bemærkninger:
                     
                  
                  
                     
                        Som det fremgår under dagsordenspunkt 8 c) og 9, vil generalforsamlingen tage stilling til forslagene om ændring af generalforsamlingens forretningsorden. Der bør forelægges en konsolideret udgave af alle ændringerne til generalforsamlingens drøftelse og vedtagelse.
                     
                  
               
               Punkt 11 på dagsordenen — Budgetramme
            
            
                     
                        Dokument(er):
                     
                  
                  
                     
                        Begrænset rundsendelse
                     
                  
               
                     
                        Kompetence:
                     
                  
                  
                     
                        Medlemsstaterne
                     
                  
               
                     
                        Udøvelse af stemmerettigheder:
                     
                  
                  
                     
                        Medlemsstaterne
                     
                  
               
                     
                        Holdning:
                     
                  
                  
                     
                        Ingen
                     
                  
               
                     
                        Bemærkninger:
                     
                  
                  
                     
                        Af artikel 4 i EU's OTIF-tiltrædelsesaftale fremgår følgende: "Unionen bidrager ikke til OTIF's budget og tager ikke del i beslutningerne vedrørende dette budget".
                     
                  
               
               Punkt 12 på dagsordenen — Administrationskomitéens aktivitetsrapport for perioden den 1. oktober 2018 til den 30. september 2021
            
            
                     
                        Dokument(er):
                     
                  
                  
                     
                        Begrænset rundsendelse
                     
                  
               
                     
                        Kompetence:
                     
                  
                  
                     
                        Unionen (delt)
                     
                  
               
                     
                        Udøvelse af stemmerettigheder:
                     
                  
                  
                     
                        Medlemsstaterne
                     
                  
               
                     
                        Holdning:
                     
                  
                  
                     
                        Ingen
                     
                  
               
               Punkt 13 på dagsordenen — Valg af administrationsudvalget for perioden den 1. oktober 2018 til den 30. september 2021 (sammensætning og formandskab)
            
            
                     
                        Dokument(er):
                     
                  
                  
                     
                        Begrænset rundsendelse
                     
                  
               
                     
                        Kompetence:
                     
                  
                  
                     
                        Unionen (delt)
                     
                  
               
                     
                        Udøvelse af stemmerettigheder:
                     
                  
                  
                     
                        Medlemsstaterne
                     
                  
               
                     
                        Holdning:
                     
                  
                  
                     
                        Ingen
                     
                  
               
         
            
               Punkt 18 på dagsordenen — Vedtagelse af beslutninger, mandater, henstillinger og andre dokumenter fra generalforsamlingen (slutdokument)
            
            
                     
                        Dokument(er):
                     
                  
                  
                     
                        Begrænset rundsendelse
                     
                  
               
                     
                        Kompetence:
                     
                  
                  
                     
                        Unionen (delt kompetence og enekompetence)
                     
                  
               
                     
                        Udøvelse af stemmerettigheder:
                     
                  
                  
                     
                        Unionen
                     
                  
               
                     
                        Holdning:
                     
                  
                  
                     
                        Som angivet under de relevante dagsordenspunkter.